Ľ. Kaník, minister práce, sociálnych vecí a rodiny SR: (2003-10-28):
Z. Martináková, podpredsedníčka NR SR: Ďakujem, pán minister. Dávam slovo spoločnej spravodajkyni z výboru pre sociálne veci a bývanie pani poslankyni Ľubici Navrátilovej, aby informovala Národnú radu o výsledku rokovania výborov o tomto návrhu zákona, aby odôvodnila návrh a stanovisko gestorského výboru. Ľ. Navrátilová, poslankyňa: Vážená pani predsedajúca, vážené kolegyne, kolegovia, dovoľte, aby som vás oboznámila so spoločnou správou Výborov Národnej rady Slovenskej republiky o prerokovaní vládneho návrhu zákona o výkone práce vo verejnom záujme, ktoré máme ako tlač 345. Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona o výkone práce vo verejnom záujme podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu Výborov Národnej rady Slovenskej republiky. Po prvé, Národná rada Slovenskej republiky uznesením č. 458 zo 17. septembra 2003 pridelila vládny návrh zákona o výkone prác vo verejnom záujme na prerokovanie týmto výborom: Ústavnoprávnemu výboru Národnej rady, Výboru Národnej rady pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre vzdelanie, vedu, šport a mládež, kultúru a médiá, Výboru Národnej rady Slovenskej republiky pre ľudské práva, národnosti a postavenie žien a Výboru Národnej rady Slovenskej republiky pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému zákonu podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady. Vládny návrh odporučili schváliť Ústavnoprávny výbor Národnej rady Slovenskej republiky uznesením č. 255 z 2. októbra, Výbor Národnej rady Slovenskej republiky pre verejnú správu uznesením č. 103 z 8. októbra, Výbor Národnej rady Slovenskej republiky pre zdravotníctvo uznesením č. 70 zo 7. októbra, Výbor Národnej rady Slovenskej republiky pre vzdelanie, vedu, šport, mládež, kultúru a médiá uznesením č. 123 zo 7. októbra tohoto roku, Výbor Národnej rady Slovenskej republiky pre ľudské práva a národnosti a postavenie žien uznesením č. 129 z 9. októbra a Výbor Národnej rady Slovenskej republiky pre sociálne veci a bývanie uznesením č. 130 z 8. októbra. Výbory Národnej rady Slovenskej republiky, ktoré vládny návrh zákona prerokovali, prijali 11 pozmeňujúcich a doplňujúcich návrhov, pričom gestorský výbor navrhuje spoločné hlasovanie o bodoch 1 až 6 a 11 a bodoch 7, 8, 9 a 10. Gestorský výbor na základe stanovísk výborov k vládnemu návrh zákona o výkone práce vo verejnom záujme a ich uzneseniach uvedených pod bodom 3 v spoločnej správe a v stanoviskách poslancov výborov vyjadrených v rozprave k tomuto zákonu odporúča tento vládny návrh schváliť. Všetko zo spoločnej správy, pani predsedajúca, otvorte, prosím, rozpravu a hlásim sa do rozpravy. Z. Martináková, podpredsedníčka NR SR: Ďakujem, pani poslankyňa, otváram rozpravu. Nemám žiadnu písomnú prihlášku. Otváram možnosť prihlásiť sa ústne. Uzatváram možnosť ústne sa prihlásiť. Pani poslankyňa Navrátilová, nech sa páči, môžete vystúpiť v rozprave. Ľ. Navrátilová, poslankyňa: Predkladám dva pozmeňujúce návrhy, pričom jeden je pomerne rozsiahly a týka sa časti, ktorá bola v podstate z pôvodného vládneho návrhu vyňatá, pretože pripúšťala dvojité sankcie voči porušeniu pracovného poriadku. Vzhľadom na to, že je to rozsiahly návrh, tak poprosím o trošku trpezlivosti. Takže, po prvé, názov zákona sa na konci dopĺňa takto: „a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov“. Po druhé, doterajší text návrhu zákona sa označuje ako čl. 1. Po tretie, nadpis nad § 13 sa vypúšťa. Po štvrté, § 13 znie: 1. Ak fyzická osoba alebo právnická osoba upozorní zamestnávateľa na porušenie povinností alebo obmedzenia zamestnancov podľa tohto zákona, zamestnávateľ je povinný zistiť, či zamestnanec porušil povinnosti alebo obmedzenia, a do 30 dní od prijatia upozornenia oboznámiť túto právnickú osobu alebo fyzickú osobu s výsledkom ako aj s prijatým opatrením“. Po druhé, „zamestnávateľ je povinný konať podľa ods. 1, ak písomné upozornenie je podpísané, je z neho zrejmé, kto ho podáva, akého porušenia povinností alebo obmedzenia zamestnanca sa týka, vrátane uvedenia skutočností, z ktorých možno odvodiť porušenie povinností alebo obmedzenia. Po piate, § 14 a § 18 vrátane nadpisov sa vypúšťajú. Po šieste, doterajšie § 19 a § 20 vrátane nadpisov sa označujú ako § 14 a § 15. Po siedme, za § 15 sa vkladá čl. 2 ktorý znie: Čl. 2 - Zákon Slovenskej národnej rady č. 372/1990 Zb. o priestupkoch v znení zákona Slovenskej národnej rady č. 542/1990 Zb., zákona Slovenskej národnej rady č. 295/1992 Zb., zákona Slovenskej národnej rady č. 266/1992 Zb., zákona Slovenskej národnej rady č. 511/1992 Zb. zákona Národnej rady Slovenskej republiky č. 237/1993 Z. z., zákona Národnej rady Slovenskej republiky č. 42/1994 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 250 Z. z., zákona Národnej rady Slovenskej republiky č. 202/1994 Z. z., zákona Národnej rady Slovenskej republiky č. 207 Z. z., zákona Národnej rady Slovenskej republiky č. 265/1995 Z. z., zákona Národnej rady Slovenskej republiky č. 285/1995 Z. z., zákona Národnej rady Slovenskej republiky č. 160/1996 Z. z., zákona Národnej rady Slovenskej republiky č. 168/1996 Z. z., zákona č. 143/1998 Z. z., zákona č. 319/1998 Z. z., zákona č. 298/1999 Z. z, zákona č. 313/1999 Z. z., zákona č. 195/2000 Z. z., zákona č. 211/2000 Z. z., zákona č. 367/2000 Z. z., zákona č. 122/2001 Z. z., zákona č. 223/2001 Z. z., zákona č. 253/2001 Z. z., zákona č. 441/2001 Z. z., zákona č. 490/2001 Z. z. a zákona č. 507/2001 Z. z., zákona č. 139 Z. z., zákona č. 442 Z. z., zákona č. 660/2002 Z. z. a napokon zákon č. 190/2003 Z. z. sa mení a dopĺňa takto: Po prvé, za § 28 sa vkladá § 28a, ktorý vrátane nadpisu znie: § 28a. Priestupky na úseku výkonu práce vo verejnom záujme. Po prvé. Priestupku sa dopustí ten, kto pri výkone práce vo verejnom záujme podľa osobitného predpisu, a) obsadí miesto vedúceho zamestnanca bez výberového konania, alebo nedodrží pravidlá postupu, b) neinformuje zamestnancov a iné fyzické osoby o voľných pracovných miestach na výkon práce vo verejnom záujme a neumožní im uchádzať sa o tieto pracovné miesta, c) nerozhodne o obsadení voľného pracovného miesta na základe posúdenia vhodnosti uchádzača, d) zaradí do vzájomnej priamej podriadenosti alebo nadradenosti blízke osoby, e) ako štatutárny orgán alebo vedúci zamestnanec, po prvé zneužije informácie nadobudnuté v súvislosti a pri vykonávaní funkcií štatutárneho orgánu alebo vedúceho zamestnanca vo vlastný prospech, alebo v prospech blízkych osôb, alebo iných fyzických osôb, alebo právnických osôb. Po druhé, nezabezpečí hospodárne a účelne spravovanie a využívanie finančných zdrojov a zariadení, ktoré mu boli zverené, po tretie, sprostredkuje pre seba alebo inú fyzickú osobu alebo právnickú osobu obchodný styk so štátom, obcou, vyšším územným celkom, so štátnym podnikom, štátnym účelovým fondom, fondom Národného majetku Slovenskej republiky a inou právnickou osobou zriadenou štátom s rozpočtovou organizáciou alebo príspevkovou organizáciou, inou právnickou osobou zriadenou obcou, s rozpočtovou organizáciou alebo príspevkovou organizáciou, inou právnickou osobou zriadenou vyšším územným celkom, alebo s inou právnickou osobou s majetkovou účasťou štátu, Fondu národného majetku Slovenskej republiky, obce, alebo vyššieho územného celku. To neplatí, ak táto činnosť vyplýva štatutárnemu orgánu alebo vedúcemu zamestnancovi z výkonu práce vo verejnom záujme. Po štvrté, požaduje alebo prijíma dary alebo iné výhody alebo navádza iného na poskytovanie darov alebo iných výhod v súvislosti a pri výkone práce vo verejnom záujme. To neplatí, ak ide o dary alebo iné výhody poskytované obvykle pri výkone práce vo verejnom záujme, alebo na základe zákona, alebo zamestnávateľom. Po piate, nadobúda majetok od štátu, obce, vyššieho územného celku alebo Fondu národného majetku Slovenskej republiky inak ako vo verejnej súťaži alebo vo verejnej dražbe s výnimkou, ak obec alebo vyšší územný celok zverejní podmienky nadobudnutia majetku. Po šieste, zneužije výhody vyplývajúce z výkonu práce vo verejnom záujme, a to aj po skončení výkonu týchto prác, f) ako štatutárny orgán alebo vedúci zamestnanec poruší ďalšie povinnosti a obmedzenia, g) ako štatutárny orgán alebo ako vedúci zamestnanec podniká, vykonáva inú zárobkovú činnosť alebo je členom riadiacich, kontrolných alebo dozorných orgánov bez súhlasu zamestnávateľa alebo bez vyslania zamestnávateľa do riadiacich, kontrolných alebo dozorných orgánov, h) nedeklaruje svoje majetkové pomery, i) nekonal, ak bol upozornený fyzickou osobou alebo právnickou osobou na porušenie povinností alebo obmedzení zamestnancom. Po druhé, za priestupok podľa ods. 1 písm. a) a e) možno uložiť pokutu od 10 000 korún do 20 000 korún, za priestupok podľa ods. 1 písm. d), c), f), g) a i), pokutu od 5 000 korún do 10 000 korún a za priestupok podľa ods. 1 písm. d) a h) pokutu do 3 000 korún. Poznámka pod čiarou k odkazu 3e znie: 3e) zákon, číslo sa, samozrejme, doplní, o výkone práce vo verejnom záujme, za 2. v § 66 ods. 2 písm. d) sa za slovami „konaní“ vkladajú slová „alebo sa prijalo iné opatrenie podľa osobitného predpisu“, tým osobitným predpisom je Zákonník práce a za slovo „uložené“ sa vkladajú slová „alebo prijaté“. Po ôsme, doterajší § 21 vrátane nadpisu sa označuje ako čl. 3. Odôvodnenie tohto návrhu: Názov vládneho návrhu sa navrhuje doplniť vzhľadom na vloženie článku 2, ktorý sa dotýka priestupkov na úseku výkonu práce vo verejnom záujme. Navrhovanou úpravou sa odstraňuje možný duplicitný postih zamestnanca za jedno porušenie povinností alebo obmedzenia zamestnancov. Do osobitnej právnej úpravy do zákona o priestupkoch sa navrhuje vyčleniť priestupok na úseku výkonu práce vo verejnom záujme. Zároveň sa správnemu orgánu umožňuje odložiť vec na základe úsudku, že opatrenie uložené zamestnancom je postačujúce. Druhý pozmeňujúci návrh. Po prvé, v § 9 ods. 1 znie: „Vedúci zamestnanec, ktorý vykonáva funkciu štatutárneho orgánu u zamestnávateľa, upraveného v § 1 ods. 2, nesmie podnikať alebo vykonávať inú zárobkovú činnosť a byť členom riadiacich, kontrolných alebo dozorných orgánov právnických osôb, ktoré vykonávajú podnikateľskú činnosť. To neplatí, ak je tento vedúci zamestnanec vyslaný do riadiaceho, kontrolného alebo dozorného orgánu zamestnávateľov a ak táto činnosť vyplýva z jeho práce, alebo ak túto činnosť vykonáva so súhlasom zamestnávateľa. Súhlas zamestnávateľa udeľuje orgán uvedený v § 4.“ Po druhé, v § 9 ods. 2 sa slová „v ods. 2“ nahrádzajú slovami „v ods. 1 a 2“. Po tretie, v § 9 ods. 5 prvá veta znie: „Vedúci zamestnanec podľa ods. 1 je povinný zamestnávateľovi, za ktorého robí právne úkony orgán podľa § 4, písomne oznámiť príjem z činnosti ustanovenej v ods. 1 a 4 a vedúci zamestnanec podľa ods. 2 je povinný písomne oznámiť príjem z činnosti ustanovenej v ods. 2 až 4, ktorý v uplynulom kalendárnom roku presiahol šesťnásobok priemernej mesačnej mzdy zamestnanca v hospodárstve Slovenskej republiky, zistenej za prvý polrok predchádzajúceho kalendárneho roka.“ Po štvrté, v § 9 ods. 6 sa za slová „ v ods. 2“ nahrádzajú slovami „v ods. 1 a 2“. Odôvodnenie: Ustanovenie podľa ods. 1 umožňuje, aby aj vedúci zamestnanec, ktorý je štatutárnym orgánom, mohol byť členom riadiaceho, kontrolného alebo dozorného orgánu právnickej osoby, ak je vyslaný orgánom, ktorý ho do funkcie ustanovil, ak táto činnosť vyplýva z výkonu jeho práce, alebo ak s jeho členstvom súhlasí orgán, ktorý ho do funkcie ustanovil, a to aj v prípade, ak členstvo v orgánoch nevyplýva z výkonu jeho práce. U ostatných vedúcich zamestnancov na akúkoľvek zárobkovú činnosť alebo členstvo v riadiacich, kontrolných alebo dozorných orgánoch sa vyžaduje predchádzajúci písomný súhlas zamestnávateľa. Ustanovenia ods. 3, 5 a 6 § 9 sa navrhuje upraviť v nadväznosti na zmeny v ods. 1 tohto ustanovenia. Ďakujem. Z. Martináková, podpredsedníčka NR SR: Pani poslankyňa Navrátilová bola jedinou prihlásenou do rozpravy. Vyhlasujem rozpravu za skončenú. Pán minister, chcete sa vyjadriť k tomu, čo odznelo v rozprave? Ďakujem. Pán poslanec Lintner, procedurálny návrh. Ešte chcem povedať, že prerušujem rokovanie o tomto bode programu. Hlasovať budeme tak, ako sme sa dohodli v hlasovacom čase, zajtra. Pán poslanec Lintner. Ľ. Lintner, poslanec: Ďakujem za slovo, pani podpredsedníčka. Ja len chcem požiadať v mene troch poslaneckých klubov o prestávku do 19.00 hodiny. Z. Martináková, podpredsedníčka NR SR: Ďakujem, pán poslanec. Prerušujem rokovanie Národnej rady do zajtra do 9.00 hodiny. Pripomínam, že zajtra o 9.00 hodine začneme tajnou voľbou podpredsedu Národnej rady Slovenskej republiky a po tejto voľbe budeme hlasovať o prezidentom vrátených návrhoch zákonov. Dovidenia. Teším sa na stretnutie zajtra. (Prerušenie rokovania o 18.50 hodine.)